Man oorleef, maar perd nie so gelukkig | Netwerk24
Man oorleef, maar perd nie so gelukkig
’n Man van Saron het Donderdag 27 September ’n baie noue ontkoming met sy perdekar gehad. Sy perd was egter nie so gelukkig nie.
Die man en sy perdekar het in die Voëlvleikanaal beland nadat hulle dit probeer oorsteek het. Die man kon daarin slaag om na droë grond te swem, maar sy viervoetige vervoer was nie so gelukkig nie. Die perd en ligte perdekar is deur die sterk stroom in die kanaal meegesleur en het verdwyn.
Dae later het twee werknemers van Voëlvleidam wat die kanaal gepatrolleer het op die dooie perd afgekom wat in fyn sifdraad in die kanaal vasgespoel het. Die dooie perd het waarskynlik versuip.
Johannes Kaptein en Jonathan Davids het hierna baie lank gesukkel om die dooie perd uit die sterk kanaal te kry. Daar is uiteindelik ’n tou aan sy pote vasgemaak en hy is met ’n Toyota-bakkie uit die kanaal gesleep.
Volgens Davids kry hulle ook gereeld honde en beeste wat in die kanaal val en verdrink, selfs soms mense ook.